**Εκδημία Γιώργου Μιχαηλίδη**

Με μεγάλη θλίψη πληροφορηθήκαμε την εκδημία του Γιώργου Μιχαηλίδη, ενός από τους σημαντικότερους σκηνοθέτες της μεταπολιτευτικής περιόδου με πολύπλευρη προσφορά στο σύγχρονο νεοελληνικό θέατρο.

Με σημείο εκκίνησης την ίδρυση του «Θεάτρου της Νέας Ιωνίας» το 1965, ο Γιώργος Μιχαηλίδης θα δημιουργήσει στη διάρκεια της δικτατορίας το «Ανοιχτό Θέατρο» το 1972 και παράλληλα θα εκδώσει το ομώνυμο περιοδικό με έμφαση στο πολιτικό θέατρο. Μετά τη διακοπή λειτουργίας του θεάτρου του το 1975, θα συνεργαστεί με το Εθνικό Θέατρο και το ΚΒΘΕ, σκηνοθετώντας «κλασικά» έργα της παγκόσμιας δραματουργίας, καθώς και αρχαίο θέατρο.

Από το 1984 ώς το 2008 θα επαναλειτουργήσει το «Ανοιχτό Θέατρο», προσφέροντας στο θεατρόφιλο κοινό άρτιες παραστάσεις με τη δική του σκηνοθετική άποψη.

Θα ασχοληθεί παράλληλα με τη λογοτεχνία εκδίδοντας επτά μυθιστορήματα και μία νουβέλα.

Την περίοδο 2006-2012 θα συνεργαστεί με το Τμήμα Θεατρικών Σπουδών, μεταλαμπαδεύοντας στους φοιτητές μας τη μακρόχρονη σκηνοθετική εμπειρία και γνώση του, αφήνοντας άριστες εντυπώσεις.

Εκ μέρους όλων των συναδέλφων και των φοιτητών μας, το Τμήμα Θεατρικών Σπουδών εκφράζει τα θερμά του συλλυπητήρια στους οικείους του.

Η Πρόεδρος του Τμήματος

Καθηγήτρια

Χ. Σταματοπούλου -Βασιλάκου